PATVIRTINTA

Šiaulių lopšelio-darželio „Trys nykštukai“ direktoriaus 2021 m. birželio 1 d.

įsakymu Nr. V-29 (1.3.)

**ŠIAULIŲ LOPŠELIO-DARŽELIO „TRYS NYKŠTUKAI“**

**IKIMOKYKLINIO IR PRIEŠMOKYKLINIO AMŽIAUS VAIKŲ UGDYMO(SI) PASIEKIMŲ IR PAŽANGOS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Ikimokyklinio ir priešmokyklinio amžiaus vaikų ugdymo(si) pasiekimų ir pažangos vertinimo tvarkos aprašas (toliau – Aprašas) reglamentuoja ikimokyklinio ir priešmokyklinio amžiaus vaikų ugdymo(si) pasiekimų ir pažangos vertinimo tvarką lopšelyje-darželyje „Trys nykštukai“.
2. Aprašas skirtas ikimokyklinio ugdymo auklėtojams ir priešmokyklinio ugdymo pedagogams, pagalbos vaikui specialistams, tėvams (globėjams) ir kitiems ugdytojams, dirbantiems su lopšelio-darželio „Trys nykštukai“ ugdytiniais.
3. Aprašas parengtas vadovaujantis Lietuvos Respublikos švietimo ir mokslo ministerijos patvirtintu ,,Ikimokyklinio amžiaus vaikų pasiekimų aprašu“ (2014), Šiaulių lopšelio-darželio „Trys nykštukai“ ikimokyklinio ugdymo programa „Aš ir tu – augame ir kuriame kartu“ (2018), Priešmokyklinio ugdymo bendrąja programa (2014).
4. Apraše vartojamos sąvokos:

**Vaikų ugdymosi pasiekimai** – tai ugdymosi procese įgyti vaikų gebėjimai, žinios ir supratimas, nuostatos, apie kuriuos sprendžiama iš vaikų veiklos ir jos rezultatų.

**Kompetencija** – tai vaiko vertybinių nuostatų, gebėjimų bei žinių ir supratimo visuma.

**Pasiekimų žingsnis** – tai vaiko pažangą rodantys žinių ir supratimo, gebėjimų ir nuostatų pokyčiai per vienerius metus, atitinkantys vaiko raidos dėsningumus kokybiško ugdymo sąlygomis.

**Pasiekimų aplankas** – tai iš anksto suplanuotas ir tam tikru būdu sudarytas vaiko pasiekimus iliustruojančių darbų rinkinys, padedantis susidaryti vaizdą apie tai, ką vaikas moka ir geba, kaip auga ir tobulėja.

**Vaiko ugdymosi pasiekimų sritis** – tai vaiko ugdymuisi svarbi sritis, kurioje išskirta vertybinė nuostata ir esminis gebėjimas.

**Vertybinė nuostata** – tai ugdymo ir ugdymo(si) procese įgytas nusiteikimas, polinkis, požiūris, išreiškiantis vaiko santykį su savimi, su kitais ir su aplinka.

**Esminis gebėjimas** – tai nuo gimimo iki šešerių metų kiekvienoje iš ugdymo(si) pasiekimų sričių įgytas svarbiausias vaiko gebėjimas ką nors daryti, veikti, elgtis, kurti.

**Pasiekti gebėjimai** – vaiko gebėjimai, atitinkantys vaikų raidos bendruosius ir individualiuosius ypatumus.

**Aukštesni gebėjimai** – gebėjimai, viršijantys vaikų raidos bendruosius ir individualiuosius ypatumu.

**Siektini gebėjimai** – gebėjimai, neatitinkantys vaikų raidos bendrųjų ir individualiųjų ypatumų.

**Formuojamasis vertinimas** – veikla, kurios imasi pedagogai ir jų ugdytiniai vertindami save, teikianti informaciją, vėliau naudojamą kaip grįžtamąjį ryšį, keičiant mokymą ir mokymąsi. Ugdytinio veikla vertinama komentaru žodžiu kiekvieną veiklą reflektuojant, papildant ir taisant atsakymus, atliktus darbus. Komentarai raštu rašomi pagal galimybes ir poreikius, nurodant sėkmes ir nesėkmes, geresnio rezultato siekimo galimybes.

**II SKYRIUS**

**VERTINIMO TIKSLAS IR UŽDAVINIAI**

1. Vertinimo tikslas **–** nustatyti ugdytinių gebėjimus, žinias ir supratimą, vertybines nuostatas įvairiose ugdymosi pasiekimų srityse, stebėti vaikų pažangą ir tikslingai įgyvendinti ugdymo turinį, pritaikant jį kiekvienam vaikui ar vaikų grupei.
2. Vertinimo uždaviniai:
   1. padėti vaikui pažinti save, atskleisti vaiko pastangas ir pažangą bei motyvuoti vaiką ugdytis, prasmingai veikti ir tobulėti;
   2. padėti pedagogui įžvelgti vaiko ugdymosi galimybes, nustatyti problemas ir spragas, diferencijuoti ir individualizuoti ugdymą;
   3. suteikti tėvams (globėjams) informaciją apie vaiko ugdymąsi;
   4. tikslingai panaudoti informaciją apie vaiko pasiekimus ir daromą pažangą darbui su šeima, kitais ugdymo proceso dalyviais: apmąstyti (reflektuoti) įgyvendintus ugdymo programų tikslus ir uždavinius, planuoti tolesnio ugdymo(si) perspektyvas individualiai kiekvienam vaikui ir vaikų grupei.

**III SKYRIUS**

**VAIKO UGDYMO(SI) PASIEKIMŲ VERTINIMO ORGANIZAVIMAS**

1. Vaiko ugdymo(si) pasiekimų ir pažangos vertinimą atlieka ikimokyklinio ugdymo auklėtojai, priešmokyklinio ugdymo pedagogai, pagalbos vaikui specialistai, į vertinimo procesą įsitraukia vaikai ir tėvai (globėjai).
2. Ikimokyklinio amžiaus vaikų pasiekimų ir pažangos vertinimas įstaigoje atliekamas pagal aštuoniolika vaiko ugdymo(si) sričių, išskirtų Ikimokyklinio amžiaus vaikų ugdymosi pasiekimų apraše (2014), priešmokyklinio amžiaus vaikų pasiekimų ir pažangos vertinimas atliekamas pagal Priešmokyklinio ugdymo bendrojoje programoje (2014) išskirtas kompetencijas.
3. Ugdytinių daromą pažangą grupių auklėtojai vertina nuolat naudodami formuojamojo vertinimo metodiką, o vaikų gebėjimai įvertinami ir aprašomi du kartus per metus: rugsėjo–spalio mėn. (pirminis vertinimas) ir gegužės mėn. (baigiamasis vertinimas). Sausio mėnesį gali būti atliekamas tarpinis vertinimas (pagal poreikį). Pirminio vertinimo paskirtis – fiksuoti vaiko pasiekimus, individualius ypatumus ir numatyti ugdymo(si) tikslus ir uždavinius, ugdymo individualizavimo ir paramos vaikui formas. Baigiamojo vertinimo paskirtis – įvertinti vaiko pasiekimų ir pažangos lygį pasiektą per metus. Tarpinio vertinimo paskirtis – fiksuoti vaiko pasiekimus, nustatyti, ar tinkamai pasirinkta ugdymo kryptis, numatyti tolesnio vaiko ugdymo tikslus ir uždavinius. Formuojamojo vertinimo paskirtis – skatinti vaiko individualią pažangą. Vaiko, pradėjusio lankyti ugdymo įstaigą vėliau nei rugsėjo 1 dieną ar ligos atveju, gebėjimai įvertinami per 30 kalendorinių dienų po darželio lankymo pradžios.
4. Vertinimai fiksuojami internetinėje priemonėje „Mūsų darželis“, nurodant vaiko pasiekimų žingsnį konkrečioje srityje ir pateikiant vertinimo komentarą (ikimokyklinio amžiaus ugdytiniams), aprašant vaiko ugdymosi pasiekimus vienoje iš ugdytinų kompetencijų (priešmokyklinio amžiaus ugdytiniams). Vertinimo informacija gali būti papildoma nuotraukomis, vaizdo įrašais (skiltyje „Vaiko pasiekimai“).
5. Neformaliojo ugdymo mokytojas kartu su grupių auklėtojais vertina lopšelio-darželio ugdytinių pasiekimus ir pažangą meninės raiškos, estetinio suvokimo, kūrybiškumo srityse (meninė kompetencija), judesio korekcijos specialistas – fizinio aktyvumo srityje (sveikatos kompetencija).
6. Vaiko, turinčio specialiųjų ugdymosi poreikių, pasiekimus ir pažangą vertina pagalbos vaikui specialistai (logopedas, specialusis pedagogas, socialinis pedagogas, judesio korekcijos specialistas), apibendrintą informaciją pateikia grupių auklėtojams ir tėvams (globėjams).
7. Vaikų, turinčių kalbos ir kalbėjimo sutrikimų, vertinimą atlieka logopedas. Mokslo metų pradžioje, gavęs tėvų (globėjų) sutikimą, logopedas ištiria vaikų kalbos išsivystymo lygį, įvertina kalbos ir kalbėjimo gebėjimus, pildo kalbos įvertinimo kortelę, rengia individualias ir grupines ugdymo programas. Mokslo metų viduryje ir mokslo metų pabaigoje logopedas atlieka vaikų su kalbėjimo ir kalbos sutrikimais pažangos/ pasiekimų analizę. Logopedas informaciją tėvams (globėjams) apie vaiko pasiekimus pateikia internetinėje priemonėje „Mūsų darželis“ ir individualių pokalbių metu.
8. Vaiko pasiekimų fiksavimo ir vertinimo metodai:
   1. vaiko veiklos ir elgesio stebėjimas kasdieninėje veikloje,
   2. vaiko įsivertinimas,
   3. vaiko kalbos užrašai, pokalbiai su vaiku ir vaiko tėvais (globėjais),
   4. vaiko veiklos ir kūrybinės raiškos darbų analizė (meninės, žodinės kūrybos darbai, pratybos, nuotraukos, vaizdo įrašai, vaiko veiklos stebėjimo užrašai),
   5. klausimynai tėvams (globėjams).
9. Kasdienė informacija apie vaiko pasiekimus kaupiama ir fiksuojama internetinėje priemonėje „Mūsų darželis“ ir vaiko pasiekimų aplanke, kurį sudaro:
   1. vaiko kūrybinės raiškos darbai (atliktos užduotys pratybų sąsiuviniuose, dailės darbeliai, žodinė kūryba, užrašytos vaiko mintys);
   2. vaiko veiklos (žaidimo) stebėjimo užrašai;
   3. vaiko elgesio faktų analizė (atskirų situacijų pavyzdžiai);
   4. nuotraukos, vaizdo įrašai.
10. Ikimokyklinio amžiaus vaikų pasiekimų ir pažangos vertinimai pateikiami kiekvienam vaikui individualiai internetinėje priemonėje „Mūsų darželis“ (skiltyje „Pasiekimų žingsneliai“), priešmokyklinio amžiaus vaikų pasiekimų ir pažangos vertinimai pateikiami kiekvienam vaikui individualiai internetinėje priemonėje „Mūsų darželis“ (skiltyje „Pažanga ir pasiekimai“).
11. Atlikus priešmokyklinio amžiaus vaikų pasiekimų ir pažangos galutinį vertinimą, iki kiekvienų mokslo metų birželio 30 dienos parengiama rekomendacija pradinių klasių mokytojui.

**IV SKYRIUS**

**INFORMAVIMAS APIE VAIKO PASIEKIMUS IR PAŽANGĄ**

1. Vertinimo medžiaga yra konfidenciali ir aptariama individualiai (pokalbyje apie vaiko pasiekimus gali dalyvauti ir vaikas): tėvai (globėjai) nuolat supažindinami su vaiko darbais, pedagogo įvertinimu, pastebėjimais kasdienių pokalbių metu. Individualūs vaikų pasiekimų ir pažangos aptarimo pokalbiai su tėvais (globėjais) organizuojami 2 kartus per mokslo metus (iškart po pasiekimų vertinimo ir fiksavimo sistemoje „Mūsų darželis) (spalio ir gegužės mėn.). Esant reikalui pokalbiuose dalyvauja Vaiko gerovės komisijos atstovai, pagalbos vaikui specialistai.
2. Apibendrinta informacija apie vaikų ugdymosi pasiekimų vertinimo rezultatus pristatoma pedagogų tarybai 2 kartus per mokslo metus (rugsėjo-spalio ir gegužės-birželio mėn.).

**V SKYRIUS**

**ATSAKOMYBĖ IR ĮGALIOJIMAI**

1. Pedagogas planuoja, atlieka vaiko pažangos bei pasiekimų vertinimą ugdymo procese, apibendrina ir įvertina pasiekimus, informuoja, teikia metodinę pagalbą bei rekomendacijas tėvams (globėjams) apie vaiko ugdymo(si) pasiekimus, daromą pažangą. Remdamasis vertinimo informacija, analizuoja, koreguoja ugdymo(si) procesą, parenka veiksmingiausius būdus ir metodus, kad vaikas patirtų sėkmę, rūpinasi, kad laiku būtų suteikta specialioji pagalba, tuo pačiu įsivertina savo darbą.
2. Įstaigos vadovai prižiūri pažangos ir pasiekimų vertinimo informacijos rinkimo, fiksavimo bei panaudojimo įgyvendinimą, užtikrina vertinimo dermę įvairiose amžiaus grupėse, inicijuoja vaikų pasiekimų ir pažangos aptarimą metodinės grupės susirinkimuose, Pedagogų tarybos bei Vaiko gerovės komisijos posėdžiuose.
3. Tėvai (globėjai) vertina vaiko pasiekimus individualių pokalbių su pedagogais metu, atsakydami į anketų klausimus.

**VI. BAIGIAMOSIOS NUOSTATOS**

1. Aprašas galioja nuo patvirtinimo dienos.
2. Aprašas skelbiamas Šiaulių lopšelio-darželio „Trys nykštukai“ interneto svetainėje bei internetinėje priemonėje „Mūsų darželis“ (skiltyje „Bendri dokumentai“).
3. Aprašas gali būti keičiamas ir papildomas lopšelio-darželio „Trys nykštukai“ bendruomenės narių iniciatyva.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_